ועדת החינוך, התרבות והספורט, כנסת 16, פרוטוקול מספר 10, 2003-03-26 10:00

אילן שלגי: בוקר טוב, אני מתכבד לפתוח את ישיבת הוועדה.

אילן שלגי: הזמנו לישיבה זו מספר מצומצם יחסית של גורמים, כדי שהיא תהיה עניינית.

אילן שלגי: הנושא שאנחנו דנים בו היום הוא הכרזת סכסוך עבודה על ידי ארגוני המורים ובקשר לזה יש בקשה לדיון דחוף של חבר הכנסת איתן כבל.

אילן שלגי: אני חושב שלנוכחים כאן אין צורך לומר שהשקעה בחינוך היא השקעה בתשתית לאומית והמשאב הלאומי החשוב ביותר שיש לנו.

אילן שלגי: זו גם השקעה בחוסן הלאומי והאסטרטגי של מדינת ישראל.

אילן שלגי: יחד עם זה, אסור שנשכח שהתוכנית שהממשלה מביאה כעת לכנסת גם היא אמורה להיות – לפחות אמורה להיות – לטובת החוסן הלאומי.

אילן שלגי: גם טבעי שכל מגזר וכל סקטור מכיר ורואה את הדברים כפי שהם בחלקת האלוהים הקטנה – או במקרה הזה הגדולה – שלו.

אילן שלגי: זה בהחלט לגיטימי ואנחנו פה בכנסת צריכים לנסות במבט על לראות מהו האיזון הנכון.

אילן שלגי: לעניות דעתי ארגוני המורים ממהרים מידי פעם לנקוט באיומי סכסוך עבודה ושביתה.

אילן שלגי: הם משתמשים בנשק יום הדין עד כדי כך שהוא כבר כמעט הפך לנשק קונבנציונאלי.

יוסי שריד: ממש לא.

יוסי שריד: לפי דעתי בשנתיים האחרונות הם התרשלו ממש בתפקידם.

אילן שלגי: לגיטימי שלכל אחד מאיתנו תהיה לו את הדעה שלו.

אילן שלגי: אני לא זוכר ששמעתי שהמורים יוצאים למאבק למשל על נושא כמו גודל הכיתות או לא שמעתי שהמורים מציעים לקצר את החופשות הארוכות שיש במערכת.

אילן שלגי: דרך אגב, עבדכם הנאמן גם הציע לקצר את פגרות הכנסת.

אילן שלגי: למרות אולי הביקורת המסוימת ששמעתם בתחילת דבריי, אני רוצה לומר שאני בהחלט סבור שאסור לפטר 6,000 מורים.

אילן שלגי: אם נגזר על מערכת החינוך להתייעל, אז שהיא תואיל לעשות את זה במנגנונים, במחוזות, כולל ביטול מחוזות, ולא לפגוע בשטח.

אילן שלגי: אם צריך, שיצאו מורים לפרישה מוקדמת, מבין אלה היותר שחוקים, הבכירים והטובים, אבל אלה שכבר הם בעצמם היו מעדיפים אם אפשר לפרוש.

אילן שלגי: זה בוודאי עדיף על הוצאה מן המערכת ופגיעה בשטח של מורים צעירים עם מוטיבציה ועם רצון לעשות ולהתקדם.

אילן שלגי: חבר הכנסת כבל, בבקשה.

איתן כבל: אדוני היושב ראש, אני מודה לך על קיום הישיבה.

איתן כבל: כולנו אוהבים להשתמש במילים האלה, שבמידה מסוימת הפכו לקלישאה, שהחינוך הוא הדבר החשוב ביותר, וצריך להשקיע בחינוך ואין דבר יותר חשוב מחינוך, והרי כולנו הורים ומי כמונו לא רוצה שהילדים שלו יצליחו.

איתן כבל: חוסנה של מדינה נבנה על החינוך.

איתן כבל: אני שומע את הדברים האלה ואני לא יודע אם לבכות או לצחוק.

איתן כבל: אני לא רוצה להתעסק עם מערכת החינוך במובן הזה של לשפוט את המורים אם הם כן שובתים על גודל הכיתות וכו'.

איתן כבל: זה לא סוד שמערכת החינוך – ונמצא כאן שר חינוך לשעבר, שיש אפילו אומרים שיוסי שריד היה שר מוצלח - - -

יוסי שריד: אלה שאומרים צודקים.

יוסי שריד: אני בהחלט מזדהה איתם.

איתן כבל: אתה בוודאי זוכר מתקופתך שהמערכת סבלה וסובלת מקשיים אדירים.

איתן כבל: כל אחד בחלקת האלוהים הקרובה שלו יודע שהכיתות עמוסות בתלמידים ולכולם ברור מה המשמעות שכיתות עמוסות בתלמידים.

איתן כבל: יש חוסר בתקציבים והתלמידים נאלצים לסיים את יום הלימודים שלהם באמצע היום ולהגיע הביתה.

איתן כבל: אני לא רוצה לעסוק בכל הדברים האלה, אלא בפן החברתי.

איתן כבל: מי שיש לו – הילדים שלו ימשיכו להתחנך ולקבל את השירות הטוב ביותר.

איתן כבל: ככה זה.

איתן כבל: אם פעם אחת אני אכתוב ספר, כולם ידעו איזו מערכת חינוך היתה לנו ואיזה מורים היו לנו ביישוב ממנו אני בא.

איתן כבל: אם תשמעו את הסיפורים הלא השערות יסמרו לכם.

יוסי שריד: למי שיש.

איתן כבל: קצת צחוק, זה בסדר, אבל בסופו של דבר, כאשר מסתכלים לעומק רואים שהמקומות החלשים נעשים עוד יותר חלשים וגם אחרי חמישים שנה ממשיכים לכנות את המקומות האלה עיירות פיתוח.

איתן כבל: התוכנית הכלכלית החדשה מוצעת, למרות שכולם יודעים שאנחנו בקריסה ומוסיפים קיצוץ נוסף של 6,000 מורים.

איתן כבל: אני שואל את עצמי אם עכשיו אנחנו במשבר עמוק, משבר אמיתי, לאן אנחנו הולכים עם קיצוץ של עוד 6,000 מורים?

איתן כבל: האם סתם כך מחזיקים במערכת את 6,000 המורים האלה?

איתן כבל: נתניהו שהוא שר האוצר היום מדבר גבוהה-גבוהה על חשיבות החינוך, אבל אני לא רואה שניתנו פתרונות אמת בתקציב הזה.

איתן כבל: חינוך הוא נושא שאם לא נותנים לו טיפול יום-יומי – אין מועד ב' בעניינים האלה – הוא יקרוס.

איתן כבל: אדוני היושב ראש, אני לא רוצה לעסוק בענייניה של שרת החינוך.

איתן כבל: אני מניח שהיא ניהלה את המאבק שלה.

איתן כבל: לטעמי היא לא ניהלה אותו באופן שאני חושב שהיתה צריכה לנהל.

איתן כבל: בהצבעה אתמול על התוכנית הכלכלית 21 שרים תמכו בתוכנית ורק שניים התנגדו.

איתן כבל: תוצאה כזאת לא היתה מעולם.

איתן כבל: כל אחד מהשרים עסק בחלקת האלוהים הקטנה שלו, במה שהוא חשב שזה נכון, ונסע הביתה.

איתן כבל: אני מאוד מקווה שלפחות מכאן תצא קריאה שבנושא החינוך תהיה מחשבה שונה.

איתן כבל: אני מקווה שגם חברי הכנסת יתנו את המחשבה השונה.

אורי אריאל: מאיפה המספר של 6,000 מורים?

אילן שלגי: זה נתון שראינו בעיתונות.

אילן שלגי: אני מניח שבהמשך נשמע עדכון.

יוסי שריד: אני מרשה לעצמי בדחילו ורחימו לחלוק על היושב ראש בשני עניינים שנראים לי עניינים די מרכזיים.

יוסי שריד: לפי דעתי ארגוני המורים התרשלו בתפקידם בשנתיים וחצי האחרונות, אולי בגלל שנפל עליהם פחדה של שרת החינוך.

יוסי שריד: בהמשך נדבר על מה קרה למערכת החינוך בשנתיים האחרונות, אבל לפי דעתי לא שמענו את ארגוני המורים בכלל.

יוסי שריד: אז מה הפלא שלא שומעים את ארגוני המורים?

יוסי שריד: ברור לגמרי שאחר כך עושים להם עוד כמה "סיבובים" על הגב.

יוסי שריד: היושב ראש אומר: לא שמעתי שהמורים מוחים או מתקוממים או שובתים בעניינים שקשורים בצפיפות הכיתות.

יוסי שריד: טוב, היושב ראש שלנו הוא יושב ראש חדש והוא כנראה לא יודע שהורדה של תלמיד אחד במערכת החינוך זה 250 מיליון שקל.

אילן שלגי: אני יודע, אבל למורים זה צריך להפריע.

יוסי שריד: אתה מתאר לעצמך שהם ישבתו ורכלבסקי ייתן להם להוריד תלמידים, כאשר כל תלמיד זה 250 מיליון שקל?

יוסי שריד: אחר כך ישמיצו אותם וישאלו אותם על מה הם שובתים ואחר כך יפרסמו בעיתונים כתבות של אמהות שנשבר להן מהשביתות של ארגוני המורים.

יוסי שריד: דרך ארוכה עשתה שרת החינוך מהיום שהיא נכנסה לתפקידה עד הלום, כפי שאומרת לשון המליצה.

יוסי שריד: כשהיא נכנסה לתפקידה ומיד לאחר מכן היה קיצוץ, היא הודיעה שהיא לא תסכים ולו לקיצוץ של שקל אחד בתקציב החינוך והיא תצביע נגד.

יוסי שריד: נדמה לי שפעם אחת בהצבעה בכנסת היא נמנעה ואז היא קיבלה נזיפה חמורה מראש הממשלה.

יוסי שריד: הוא תבע ממנה שזה לא יישנה וזה לא נשנה.

יוסי שריד: נדמה לי שאז היה קיצוץ של 400 מיליון שקל ומאז צברה שרת החינוך גירעון חסר תקדים שלפי דעתי הולך ומסתכם ב-2 מיליארד שקל בשנתיים וחצי האחרונות.

יוסי שריד: מי שיודע איך בנוי תקציב משרד החינוך יודע שכל הרכיבים הם קשיחים – 91% שכר.

יוסי שריד: תמיד היה לי ויכוח עם אנשי הכספים על כך.

יוסי שריד: אדי הרשקוביץ טען שלשר החינוך אין אפילו אחוז אחד של תקציב שאיתו הוא יכול לעשות שימוש כדי לקבוע איזשהו סדר עדיפות או להוסיף משהו למערכת.

יוסי שריד: אני טענתי שיש אולי ארבעה אחוז.

יוסי שריד: הוא טען שאין אפילו אחוז אחד, כי –91% זה שכר, שלושה-ארבעה אחוז זה הסעות ויש הוצאות של משרד החינוך כמשרד.

יוסי שריד: 2 מיליארד שקל זה 10%, זה אומר שבתקופת שרת החינוך הנוכחית כבר קיצצו 10% מתקציב משרד החינוך.

יוסי שריד: כאשר רואים את התמונה הכוללת של התקציב ולוקחים בחשבון את הגורמים הקשיחים, ברור לגמרי שזה כבר לא קיצוץ בבשר החי, זה כבר בבשר המת, זה כבר חיתוך בעצמות.

יוסי שריד: זה בית מטבחיים אחד שלם, אבל ארגוני המורים שותקים.

יוסי שריד: אני ממש מתקנא בזה.

יוסי שריד: למה?

יוסי שריד: כי אני זוכר שכשאני נכנסתי לתפקידי, כבר ביום הראשון הודיעו לי שחסרות 40 אלף שעות במערכת ואם זה לא ישתנה לא תיפתח שנת הלימודים.

יוסי שריד: 40 אלף שעות לעומת מה שקרה בשנתיים וחצי האחרונות זה עניין של מה בכך.

יוסי שריד: נדמה לי ש-40 אלף שעות זה כ-100 מיליון שקל.

יוסי שריד: ישבנו כל הלילה, מרטנו את שיער ראשנו – מאז שיער ראשי לא יכול לסמור – ושאלנו איך מוסיפים את הסכום הזה, כי ראינו את זה כחובה שלנו להחזיר 40 אלף שעות, והחזרנו 40 אלף שעות, כי אחרת לא היתה נפתחת שנת הלימודים.

יוסי שריד: יכול להיות שגם אני לא הייתי רואה את עצמי חופשי לפתוח את שנת הלימודים, גם בלי איומים של ארגוני המורים, אבל לפי דעתי ארגוני המורים צדקו.

יוסי שריד: אם במקרה הזה של פיטורי 6,000 מורים, מר וסרמן, אינם מחייבים אתכם, לפי דעתכם, למאבק מקצועי ללא פשרות, בלי פחד – כי אתם נורא פוחדים בזמן האחרון - -

יוסי וסרמן: אנחנו ממש רועדים מפחד.

יוסי שריד: כן, כן, אתם רועדים מפחד.

יוסי שריד: זה בדיוק העניין.

יוסי שריד: יש לי עדויות.

משה גפני: יוסי, מה קורה אתך בזמן האחרון?

משה גפני: אתמול זה ארגוני הסטודנטים והיום זה ארגוני המורים?

יוסי שריד: כי האנשים האלה הם נבחרים והם לא ממלאים את תפקידם.

יוסי שריד: הם משת"פים.

יולי תמיר: הגזמת.

יוסי שריד: אני מוריד את המילה משת"פים.

יוסי שריד: במילה הזאת התכוונתי יותר לסטודנטים, שהיושב ראש שלהם היתה צריכה להיבחר לכנסת.

יוסי שריד: פה זה באמת טיפה מוגזם ולכן אני מוחק את זה.

יוסי שריד: זה היה על חשבון הישיבה הקודמת לגבי אנשים שנבחרו לכנסת על גבם של הסטודנטים.

יוסי שריד: אני חושב שאם במקרה הזה לא ייפתח מאבק מקצועי - ואף אחד לא אוהב לראות גנים סגורים או בתי ספר סגורים ואנחנו בוודאי בעד גנים פתוחים – לפי דעתי מערכת החינוך, שאתם צריכים להיות המעונינים העיקריים בייקרה ובגורלה, לא תוכל לסבול את הקיצוץ הזה.

יוסי שריד: אם זה מה שתעשו, אני מניח שתמצאו לא מעט אנשים שמתייצבים לימינכם.

אורי אריאל: לי יש קושי לדבר על הנושא ולכן אני מציע שנציג משרד החינוך יגיד את הנתונים שהם מבינים, כי לחיות מזה שכתוב בעיתון, חבל על הזמן.

2396: משרד החינוך מתכוון לפטר כ-6,000 מורים – 3,000 מורים על הקיצוץ הקודם של מיליארד שקל ועוד 3,000 מורים על הקיצוץ שהושת עכשיו, כ- 430 מיליון שקל.

2396: כפי שאמר חבר הכנסת שריד, רוב תקציב משרד החינוך בנוי משכר מורים, משעות.

2396: אחרי שהמשרד קיצץ כמיליארד שקל רק בפעולות ותמיכות, לא נותרה לו ברירה אלא לקצץ גם בשעות, שזה מורים.

2396: חבר הכנסת כבל שאל אם יש 6,000 מורים במערכת שאפשר להמשיך להתקיים גם ללא עזרתם ובלי לפגוע בילדים.

2396: התשובה לכך היא שכנראה יש דבר כזה.

2396: יש למעלה מ-100 אלף מורים ויש מורים שנקראים מורים פרופסיונליים, כלומר מורים שנשארים במערכת מתוקף הסכמי שכר.

2396: מתוקף היותם מורים קבועים הם עדיין מלמדים במערכת.

2396: יכול להיות שהמקצוע שהם מלמדים הוא מקצוע שכבר לא נלמד, יכול להיום שהם מורים שלא מצאו את עצמם בבית הספר מסיבה כזאת או אחרת, רק שהאפשרות לפטר אותם היתה כמעט בלתי אפשרית מפאת הסכמי השכר.

2396: לכן, המשרד ייאלץ, בגין הקיצוץ, לפטר עכשיו כ-6,000 מורים.

אילן שלגי: כלומר, אתה אומר שמה שאי אפשר לפטר על פי הסכמים, אפשר יהיה לפטר בחקיקה את אותם אלה שאולי כבר לא כל כך נחוצים.

אילן שלגי: זה מה שאתה אומר?

2396: אני לא יודע אם בחקיקה או לא.

2396: אני אומר שהמשרד יפטר תחת קיצוץ.

2396: הוא לא יפטר אותם ביוזמת ייעול, אלא תחת קיצוץ.

2396: מה שאמרתי היה בתשובה לשאלתו של חבר הכנסת כבל.

אילן שלגי: האם אתם מקצצים גם במנגנונים?

אילן שלגי: האם יבוטל אחד משבעת המחוזות?

2396: משרד החינוך הקים לפני כחודש ועדה לייעול מנגנון המשרד.

2396: הוועדה הגישה את מסקנותיה לפני יומיים והן מדברות על פיטורי עשרות רבות של עובדים במטה משרד החינוך.

אילן שלגי: עשרות לעומת 6,000?

2396: גם הפרופורציה היא 100 אלף מול אלף.

אילן שלגי: אבל על ה-6,000 כבר החלטת, אבל על מה יהיה במנגנון עוד לא החלטתם.

2396: אין מספר סופי, אבל החליטו שיפוטרו עשרות רבות.

2396: אני לא רוצה לומר מאות, אבל עשרות רבות.

יולי תמיר: כמה עובדים יש במנגנון?

יוסי שריד: 3,000 עובדים.

אדי הרשקוביץ: 1,800 עובדים.

אדי הרשקוביץ: במספר זה נכללים 800 מפקחים.

אילן שלגי: חבר הכנסת שריד, כנראה שמתקופתך כבר התייעלו.

אורי אריאל: בקיצוצים יש שיטה ידועה.

אורי אריאל: ניקח לדוגמא את משרד הבריאות.

אורי אריאל: אם יש שם קיצוץ, מיד מקצצים את האחיות, כי כולם יודעים שאי אפשר לקצץ בזה, כי אז מתחילים המאבקים.

אורי אריאל: אתמול היה פרק אחד בממשלה ועכשיו יהיה פרק בכנסת, והאוצר עוד צריך להשאיר כמה עזים, שאחרי זה הוא יהיה מוכן גם להוציא.

אילן שלגי: כלומר, אנחנו אמורים לנחש מה הן העזים שעוד אפשר להוציא.

אורי אריאל: אני מציע למשרד החינוך לבדוק את עצמו פעם נוספת.

אורי אריאל: המספר הזה של 6,000 מורים, כאשר לגבי קיצוץ במטה עוד בודקים, מלמד אותי על הדרך של המאבק פה.

2396: גם על ה-6,000 מורים עוד לא החליטו.

2396: זו רק המלצה.

אורי אריאל: טוב שלא החליטו, כי יותר קל לשנות.

אורי אריאל: כשמחליטים כבר קשה לשנות.

אורי אריאל: יש צורך ואפשר לפטר חלק מהמורים.

אורי אריאל: לא צריך שנרמה את עצמנו בעניין ולא נהיה מוטים לצד אחד.

אורי אריאל: אני לא רוצה לנקוב במספרים, אבל להגיד שאי אפשר לקצץ באף מורה, גם זה עיוות ומשיכת החבל.

איתן כבל: לא מתקבל על דעתי שמערכת מחזיקה אנשים סתם.

אורי אריאל: יש דברים כאלה שמערכות, משיקולים פחות ענייניים, מחזיקים אנשים בעבודה.

אורי אריאל: יש דברים כאלה.

אורי אריאל: אני מבקש מיושב ראש הוועדה בקשה, וכפי שאני מכיר אותו בזמן הקצר שהספקנו לעבוד, הוא ייענה לה.

אורי אריאל: אנחנו נכנסים לפגרה, היות שעבדנו קשה מאוד בחודש האחרון, אבל זה גם הזמן שכל הדברים נעשים במשרד החינוך.

אורי אריאל: אני מציע שהוועדה תעקוב אחר הנושא גם בפגרה ולא תיתן מנוח גם למשרד החינוך, אבל בעיקר לחברי הכנסת, אחרת אנחנו נמצא את עצמנו דנים בהשלכות לאחר מעשה.

אורי אריאל: אני לא אוהב שדנים אחרי שהכל כבר קרה ושואלים מה יהיה עכשיו.

אילן שלגי: לוועדה הזאת כבר מתוכננות שלוש ישיבות במהלך הפגרה ואנחנו נחזור גם לנושא הזה.

יולי תמיר: אני חושבת שהמהלך הנוכחי של פגיעה במערכת החינוך בכלל, גם אם יש מקום להתייעלות, הוא מהלך חמור מאוד.

יולי תמיר: אם היתה יכולה להיות התייעלות במערכת החינוך, אז המשאבים האלה לא צריכים ללכת למקום אחר, אלא הם צריכים לסייע באותן נקודות שבהן החינוך בישראל נמצא במשבר.

יולי תמיר: זה לא מין מצב שבו אפשר להתייעל וניתן את הסכומים לתחום אחר.

יולי תמיר: אנחנו יודעים שמערכת החינוך במדינת ישראל מדרדרת משנה לשנה והתוצאות שלה הן לא מקור לגאווה לאף אחד מאיתנו.

יולי תמיר: תנאי ההוראה של המורים הם בלתי אפשריים – השכר נמוך, הכיתות גדולות, אין למורה איפה לעבוד, אין למורה איפה לשבת, אין לו איפה לפגוש תלמיד באופן אינטימי, בטח לא איפה לתקן עבודות.

יולי תמיר: אין תנאים למורים במדינת ישראל.

יולי תמיר: חבר הכנסת שריד, כל שנה עושים קמפיינים, כמו "מורה טוב מורה לחיים" - -

יוסי שריד: בהחלט לא.

יוסי שריד: לא הוצאתי פרוטה על שום מסע.

יוסי שריד: הביאו אליי מסע מאוד מאוד יפה, שאני הייתי במרכזו, אבל אמרתי שאני לא מוציא אפילו לא עשרה שקלים על זה.

יולי תמיר: המאמצים האלה הם מאמצי סרק במצב שבו אנחנו נמצאים.

יולי תמיר: צריך לזכור שלא מדברים פה רק על פיטורי מורים.

יולי תמיר: תזכרו שגם מדברים על קיצוץ בשכר המורים שיישארו.

יולי תמיר: אז אחר כך אומרים למה המורים לא עושים את עבודתם.

ברכה מציאל: המורות.

יולי תמיר: זה כבר סיפור אחר.

יולי תמיר: זה חלק מזה שבמדינת ישראל ממהרים לפגוע קודם כל בנשים.

יולי תמיר: המצב הזה הוא מצב בלתי נסבל.

יולי תמיר: לכן נדמה לי שכל המערכת – גם בכנסת וגם מחוצה לה, יחד עם ארגוני המורים, אני לא רואה טעם להתנגח איתם – צריכה להגן על מה שנשאר מהחינוך בישראל.

יולי תמיר: אנחנו מגדילים את הפערים ומערכת החינוך לא נותנת את השירות וכשהמערכת לא נותנת את השירות, החזקים קונים אותו באופן עצמאי.

יולי תמיר: החלשים ממשיכים להידפק.

יולי תמיר: בתנאים הנוכחיים זו תהיה שערוריה אם שרת החינוך תצביע בעד התקציב הזה - - -

יוסי שריד: היא הצביעה בעד.

יולי תמיר: אני לא יודעת מה היא תעשה בכנסת - -

יוסי שריד: אם בממשלה היא הצביעה בעד, אז קל וחומר בכנסת.

יולי תמיר: אני מתקנת את דבריי.

יולי תמיר: העובדה ששרת החינוך הצביעה בעד התקציב היא שערוריה, משום שזה מעיד ומשקף חוסר הבנה לתפקיד של כל מי שאמון היום על מערכת החינוך, כדי להציל את המערכת הזאת.

יולי תמיר: הנקודה השנייה היא – וגם אותה צריך לקחת בחשבון – שאם כבר יהיה אילוץ לפטר מורים, צריך להבין שבמערכת החינוך החלוקה של המשאבים של ההוראה, של גודל כיתות, של שעות לימוד, לא מחולק שווה לאורך המערכת.

יולי תמיר: כל הנתונים מלמדים על ההפרשים העצומים לטובת החינוך העצמאי ולטובת החינוך החרדי כנגד אפליה מתמשכת של החינוך הממלכתי והחינוך הערבי.

יולי תמיר: לכן, אם יהיה קיצוץ – ואני עדיין חושבת שאסור שיהיה קיצוץ ואם יש הפניית משאבים, אז רק בתוך המשרד – אנחנו צריכים לקבל פירוט מדויק מהיכן מקצצים את המורים.

יולי תמיר: אני כבר אומרת שאסור שיקוצץ מורה אחד בחינוך הערבי, ששם הכיתות גדולות ושעות הלימוד מעטות, אסור שייפגע החינוך הממלכתי, אלא צריך לקצץ במקום שיש בו עודפים.

ציון שבת: בשנה הבאה יהיה שינוי מאוד גדול בחלוקת השעות.

ציון שבת: התקצוב יהיה פר תלמיד.

יולי תמיר: אני מברכת על השינוי הזה.

יולי תמיר: אני חושבת שהחלק הזה של דוח שושני הוא נכון.

יולי תמיר: לא החלק השני של דוח שושני, אבל החלק הזה של דוח שושני הוא נכון.

יוסי שריד: זה לא נכון מה שאת אומרת.

יוסי שריד: בהסכם הקואליציוני עם המפד"ל יש סעיף שאומר שזה לא יקרה, אלא אם כן בהסכמת המפד"ל.

יוסי שריד: המפד"ל בחיים לא תסכים ולכן גם העניין הזה בטל ומבוטל.

יולי תמיר: רציתי לומר בדיוק את הדבר הזה.

יולי תמיר: אנחנו כאן בוועדת החינוך נפקח על העניין הזה, כדי שנדע בדיוק מהיכן משרד החינוך מקצץ.

יולי תמיר: אם יהיה באמת הדבר שעכשיו התריעו עליו, שהקיצוץ לא יפגע בחינוך הממלכתי-דתי, אנחנו לא ניתן לזה לעבור.

יולי תמיר: אם נראה שהכיתות במעיין החינוך התורני נשארות של 19 ילד ובחינוך הערבי של 35 ילדים, אנחנו לא ניתן לזה לעבור.

יולי תמיר: כלומר, גם כשיש קיצוץ – אם אין ברירה - הוא צריך להיות הוגן וישר.

יולי תמיר: מערכת החינוך היא לא הוגנת ולא ישרה ואת העניין הזה צריך לשנות.

מרינה סולודקין: אני מפחדת מדבר אחד: הראשונים שזורקים מהמערכת הם המורים העולים.

מרינה סולודקין: כך זה היה בקיצוצים הקודמים ואני עמוסה בעבודה עם מכתבים ופקסים של מורים שפוטרו.

2396: על פי הקריטריונים הם יהיו האחרונים שיפוטרו.

מרינה סולודקין: לפני כמה ימים היינו בסיור ודיברנו עם מנהלים ומפקחים.

מרינה סולודקין: ראינו צבא של מפקחים בשטח.

מרינה סולודקין: אני ממשפחת מורים מזה דורות ואני חושבת שאם מפטרים, אז קודם כל צריך לפטר את המפקחים ולא את המורים.

אילן שלגי: נדמה לי שבנושא הזה היתה הסכמה בין כל הדוברים עד עכשיו.

אילן שלגי: היתה איזושהי אמירה של שרת החינוך שילדים יישלחו הביתה בשעה אחת-עשרה.

אילן שלגי: אני מקווה שהדבר הזה כבר לא אקטואלי.

איתן כבל: נכון לרגע זה יקצצו שעה וחצי לפחות ממערכת השעות.

2396: בשבוע.

אילן שלגי: את זה אנחנו בשום אופן לא נרשה.

יוסי שריד: צריך לזכור ששעות ומורים זה אותו הדבר.

אילן שלגי: כבר אמרתי שאנחנו לא צריכים להסכים לפיטורי 6,000 מורים, אבל גם לא ראוי לאיים שהמערכת תלך הביתה בשעה אחת-עשרה.

יולי תמיר: אם המורים ילכו לא יהיה מי שילמד.

אילן שלגי: נצטרך למצוא את האיזונים הנכונים.

יולי תמיר: יביאו שוב את החינוך האפור לבתי הספר ויפעילו את המערכת.

מגלי והבה: חינוך הוא מבחן התוצאה.

מגלי והבה: במשרד החינוך יש חלוקה למגזר יהודי, ערבי ודרוזי.

מגלי והבה: ממוצע תוצאות הבגרות בשנתיים האחרונות במגזר הדרוזי עומד על 29.3%, במגזר הערבי 38% ובמגזר היהודי 44.9%.

מגלי והבה: כלומר, המגזר הדרוזי הוא בתחתית הסולם מבחינת התוצאה.

מגלי והבה: אני לא מדבר על הקיצוץ ולא על מה שהולך להיות.

מגלי והבה: אני מדבר על מציאות חינוכית שאנחנו חיים בה.

מגלי והבה: הנוער שלנו, אחרי שהוא מגיע עם תוצאות כאלה בסוף כיתה י"ב, מתגייס לצבא לשלוש שנים.

מגלי והבה: הם לא הולכים ללמוד ולכן מצבנו מבחינה חינוכית הולך ומדרדר.

מגלי והבה: אם הקיצוץ האמור יפגע בשכבות החלשות, בפריפריה או במקומות שצריכים לחזק, אנחנו חוטאים פעמיים – פעם אחת שאנחנו מותירים את המצב כמו שהוא ופעם שנייה שאנחנו מדרדרים אותו יותר.

מגלי והבה: לאן נגיע?

מגלי והבה: דיברו כאן על שוויון וחברה צודקת ולהשוות את החלשים ולהעלות אותם כיתה.

מגלי והבה: לכן, למרות שאני תומך בקריאה שלא צריך לפגוע במערכת החינוך ולא במורים, צריך לבדוק איפה הקיצוצים צריכים להיות ואם המנגנון או מספר המפקחים מנופח, שם צריך לקצץ.

מגלי והבה: אסור לנו לפגוע בשכבות או במגזרים שממילא הם פגועים.

מגלי והבה: תזכרו תמיד שאנחנו באלף השלישי ואנחנו במדינת ישראל.

משה גפני: בתוכנית הכלכלית הזאת אין רחמים, אין חמלה, אין כלום, אבל לפחות חשבנו שיש שכל.

משה גפני: כשמגיעים לנושא של התשתית הכי חשובה, החינוך, מתברר שגם שבעניין הזה הפגיעה היא בתשתית האנושית, החינוכית וכל מה שנלווה לעניין הזה.

משה גפני: מר מנחם כהן, אני לא מבין בדיוק מה קורה.

משה גפני: יש מורים במערכת שצריך לפטר אותם ואי אפשר, אז אם אי אפשר הרי לא יעזור שום דבר ואי אפשר לפטר אותם.

משה גפני: לכן מה שאמרת לא רלוונטי, כי אם אי אפשר לא יפטרו אותם.

משה גפני: מה זה משנה מה שיחליטו?

משה גפני: דרך אגב, אדוני היושב ראש, אם הייתי היום שר בממשלה, הייתי בבעיה קשה, מכיוון שהייתי מצהיר אמונים למדינת ישראל ובין יתר הדברים אני צריך גם לקיים את החלטות הכנסת.

משה גפני: הכנסת החליטה אתמול שהיא לא מאמינה להודעות של הממשלה ולהחלטות של הממשלה, אז הייתי בבעיה ולכן כנראה טוב שאני לא שר.

אילן שלגי: אני חושב שאתה וחבריך למפלגתך אף פעם לא שרים, כי אתם לא רוצים להתחייב אמונים למדינת ישראל ולחוקיה.

משה גפני: חיכיתי לראות כמה זמן תגיע לזה.

אילן שלגי: אתה הגעת לזה.

משה גפני: אני חבר בוועדת החינוך של הכנסת, לכבוד הוא לי, ואני מכבד את החלטות הכנסת.

משה גפני: אני לא בטוח שמפלגתך תכבד את מה שהיא הבטיחה גם לכנסת וגם לבוחרים שלה.

משה גפני: לפי הניסיון הקצר שיש לנו בשבועות הקצרים של הממשלה הזאת, אתם כבר עברתם על כמה החלטות שלכם.

משה גפני: אני מבקש ממשרד החינוך גם לדווח לוועדה באופן אמיתי, באמת לא לפחד, שכן הממשלה הזאת תתחלף.

משה גפני: החלטת הממשלה בעניין הזה תביא לצמצום במספר השעות ובפיטורי מורים שצריך אותם במערכת, מכיוון שאת מי שלא צריך במערכת, לא משחקים משחקים והיו מפטרים אותם כבר בתקופת יוסי שריד.

יוסי שריד: זה לא כל כך פשוט.

יוסי שריד: בין 6,000 לבין אפס יש 6,000 אפשרויות.

משה גפני: אם יפטרו עכשיו – ואני מקווה שהמלחמה של האופוזיציה תועיל ובסוף זה לא יקרה – המשמעות של העניין היא שיקצצו בשעות, תלמידים ילמדו פחות ויסתובבו יותר ברחובות.

משולם נהרי: מי אמר את זה?

משולם נהרי: אולי מדובר במורים עודפים?

משה גפני: הרב נהרי, יש פה בעיה.

משה גפני: בוועדה לביקורת המדינה אמרתי שאנחנו ביהדות התורה עברנו מייד פאזה – אנחנו חיים במשטר דמוקרטי ומתי שאנחנו בקואליציה, אנחנו בקואליציה, ומתי שאנחנו באופוזיציה – אנחנו באופוזיציה.

משה גפני: אנחנו באופוזיציה.

משה גפני: אתה ויוסי ושריד ואני באופוזיציה.

משה גפני: היום אנחנו כאן והתפקיד שלנו זה להגן על ילדי ישראל שהממשלה הרעה הזאת אין לה חמלה כלפיהם ולא אכפת לה שהם יסתובבו ברחובות.

משה גפני: העיקר שבתוכנית הכלכלית, בחזון אחרית הימים של ביבי נתניהו ושרון, העשירים יהיו יותר עשירים ויוכלו לספק עבודה לעניים.

משה גפני: לכן, אני מבקש ממך, אדוני היושב ראש – אתה נראה לי איש רציני, לא הכרתי אותך קודם – שתצביע נגד התוכנית הכלכלית, אחרת אתה לא חומל על ילדי ישראל.

אילן שלגי: היות ודיברת על מפלגה שעברה מהקואליציה לאופוזיציה ומשחקת את המשחק הדמוקרטי כמו שצריך, אז יש גם מפלגה שעברה מהאופוזיציה לקואליציה וגם היא משחקת את המשחק לפי הכללים.

יוסי שריד: אדוני היושב ראש, בעניין הזה כבר קבעתם כמה שיאים במהירות, בניגוד לכל ההבטחות שלכם.

משה גפני: אם הייתי נכנס לקואליציה והקואליציה היתה עושה פעולה שמבחינה עקרונית אצלי הוא אחד הדברים המקודשים ביותר, הייתי נשאר בקואליציה?

משה גפני: הייתי מצביע בעד דבר כזה?

משה גפני: אפילו על משחן יצאנו מהקואליציה.

משה גפני: על הדברים הכי מקודשים – ימי מילואים, חינוך, סטודנטים, רב ראשי – אתם לא עומדים.

מוחמד ברכה: התוכנית הכלכלית תעמוד היום לדיון במליאת הכנסת ולכן עכשיו לא ארבה במילים בעניין הזה ואתמקד רק בנושא שעומד על סדר היום.

מוחמד ברכה: אני רוצה להצביע על הספורט המגונה של כמה חברי כנסת, גם מהאופוזיציה וגם מהקואליציה, לתת תחליפים לקיצוץ הזה בצורה של דיבור על ייעול והתייעלות.

מוחמד ברכה: אם יש התייעלות במקומות שצריך לייעל או שיש ניפוח מלאכותי בכל מיני תפקידים במערכת החינוך, צריך לטפל בהם ללא שום קשר עם הקיצוץ.

מוחמד ברכה: אבל דווקא כשבאים לדבר על הקיצוץ ולהתנגד לקיצוץ באים ואומרים, כדי להוציא את הרוח מהמפרשים, שיש חוסר התייעלות או שיש מקומות שבהם יש לייעל.

מוחמד ברכה: פה מדובר על אסון שעומד לקרות למערכת החינוך במדינת ישראל.

מוחמד ברכה: נכון שמי שיש לו יותר שומן, יכול לשרוף קצת שומן, אבל מי שאין לו שומן כנראה שישרוף את העצמות וישרוף את הבשר החי, כפי שאמר לשעבר שר החינוך, יוסי שריד.

מוחמד ברכה: אני מאוד מקווה שהקיצוץ הזה לא יתרחש – וזו חובת חברי הכנסת וחברי ועדת החינוך של הכנסת וגם של שרת החינוך, שלפי דעתי מעלה בתפקידה ובמקום להתנהג כמגן ומובילת מערכת החינוך, היא התנהלה כפקידה אצל ביבי נתניהו - אבל אם זה יקרה, מוטל על חברי הכנסת תפקיד יוצא מגדר הרגיל לשמור על מערכת החינוך.

מוחמד ברכה: אם הקיצוץ הזה בכל זאת יוטל, צריך שהקיצוץ לא יהיה במקומות שהם חלשים בלאו הכי.

מוחמד ברכה: כלומר, לא צריך ללכת על קיצוץ רוחבי בכל המערכת, אלא רק היכן שאפשר.

מוחמד ברכה: אני שותף לאמונה של חבר הכנסת גפני שאנחנו יכולים – לפחות בעניין הזה – להצליח מול הממשלה.

מוחמד ברכה: אני גם חושב שיש מקום שחברי כנסת, ובעיקר חברות כנסת שאמונות על המאבק לשוויון נשים, יראו איזו קטסטרופה תחול גם בנושא הזה, שהרי ידוע ש-50% מהנשים העובדות, עובדות בשירות הציבורי וחלק גדול מהן עובד במערכת החינוך.

מוחמד ברכה: ידוע על פערי השכר של נשים בשירות הציבורי ולכן קיצוץ ידחוף הרבה נשים אל מחוץ למעגל העבודה וגם יגדיל את הפער בשכר בין גברים ונשים.

מוחמד ברכה: שרת החינוך נאמה ביום האישה וזו בושה שהיא נותנת יד למהלך כזה.

יולי תמיר: שלחתי לה אתמול מכתב בעניין זה.

יולי תמיר: ביד אחת היא וגילה גמליאל מדברות על מעמד האישה וביד שנייה הן נותנות יד לתוכנית שהיא נגד נשים, תוכנית שמקפחת את הנשים באופן חד משמעי.

יוסי שריד: יום האישה זה יום אחד בשנה.

אילן שלגי: אני מקווה שנקיים פה בקרוב דיון על מעמד המורה בכלל ואז נתייחס גם לשאלה מי במערכת, למה הוא במערכת וכו'.

יוסי וסרמן: תבורך.

מוחמד ברכה: אני חושב שאנחנו בוועדת החינוך לא יכולים להתנהג כקואליציה ואופוזיציה.

מוחמד ברכה: אנחנו צריכים להתנהג כוועדת חינוך.

אילן שלגי: נכון.

אילן שלגי: צריך למצוא את האיזון הנכון.

מוחמד ברכה: אני לא שייך לאיזונים שאתה רוצה לעשות.

מוחמד ברכה: ועדת החינוך צריכה לדאוג לחינוך.

מוחמד ברכה: אנחנו לא צריכים לדאוג ליציבות הממשלה של ביבי ושל טומי לפיד.

מוחמד ברכה: אנחנו ועדת החינוך, אנחנו אמונים על מערכת החינוך.

מוחמד ברכה: לכן יש מקום לשלב שני דברים: גם את העשייה הפרלמנטרית, והימים הקרובים יהיו מכריעים, וגם ארגוני המורים צריכים לעמוד על הרגליים בעניין הזה.

מוחמד ברכה: אנחנו לבד לא נוכל לעשות ואתם לבד לא תוכלו להצליח.

מוחמד ברכה: חשוב מאוד שהדבר הזה יתנהל ביחד – גם האופוזיציה, גם הכוחות בקואליציה החרדים לגורל מערכת החינוך וכן גם ארגוני המורים.

מוחמד ברכה: ביחד אפשר להצליח.

גילה פינקלשטיין: אדוני היושב ראש, אני מצטערת על האיחור.

גילה פינקלשטיין: הייתי חייבת לעזור קצת לסטודנטים ולכן איחרתי.

גילה פינקלשטיין: יושבים כאן חבריי מהסתדרות המורים, שכן בכובע אחר שלי הייתי מ"מ יושב ראש העמותה לקידום ההוראה והחינוך למעלה מעשר שנים.

גילה פינקלשטיין: קיימתי סיורים עם כל חבריי שיושבים פה בבתי ספר.

גילה פינקלשטיין: כל שבוע ביקרנו בבית ספר אחר וראינו את העבודה, את מלאכת הקודש, שנעשית על ידי המורים.

גילה פינקלשטיין: ביום ראשון הייתי עם חברי ועדת החינוך בסיור בשדרות וראינו את עבודתם הקשה של המורים ואיזה מלאכה נהדרת הם עושים.

גילה פינקלשטיין: כולנו, בעיקר אלה שעוסקים בחינוך, יודעים שהחינוך זה הקטר שיוביל את רכבת המשק הישראלי להצלחה, לשגשוג, להתמודדות עם עוני ואבטלה.

גילה פינקלשטיין: אנחנו לא מחפשים כאן התנגשות ולא מחפשים התנגחות ומריבות, אנחנו רוצים להוציא את המדינה מהמשבר ולחשוב איך להוציא אותה מהמשבר, כדי שלא נגיע למצב של ארגנטינה, שנציל אותה ונגיע להצלחה ושגשוג.

גילה פינקלשטיין: צריך לחשוב על אפשרויות אחרות, כגון: יש הרבה מורים – ואני מקורבת למורים האלה – שמעונינים לפרוש פרישה מוקדמת.

גילה פינקלשטיין: במקום לפטר אלפים, צריך לאפשר למורים שרוצים לפרוש יותר מוקדם, מה גם שאנחנו צריכים לקבל מורים חדשים למערכת, מורים רעננים.

גילה פינקלשטיין: יש הרבה מורים שמעונינים לפרוש פרישה מוקדמת.

גילה פינקלשטיין: צריך לפתוח את השערים למורים האלה.

גילה פינקלשטיין: כמובן שאסור לפגוע בחינוך, שכן בחינוך אנחנו צריכים להשקיע הכי הרבה משאבים, כי זה הנוער וזה אוצר המדינה.

אילן שלגי: מר וסרמן, מזכ"ל הסתדרות המורים, בבקשה.

יוסי וסרמן: אני רוצה לברך אותך ולאחל לך הצלחה.

יוסי וסרמן: אני רוצה לומר למכובדי, חבר הכנסת שריד, שאנחנו וחברי הכנסת ושרי החינוך לשעבר כנראה לא השכלנו להביא לתודעה הציבורית מה חשיבותה של מערכת החינוך ואיזו תשתית היא מהווה עבור מדינת ישראל והאזרחים של מדינת ישראל.

יוסי וסרמן: אם אנחנו צריכים לתקן דברים בתחום הזה, אנחנו מוכנים להיות שותפים.

יוסי וסרמן: פה לא מדובר בשום היבטים פוליטיים, אלא על מערכת החינוך ועל העתיד של כולנו.

יוסי וסרמן: אין איגוד מקצועי היום במדינת ישראל שמפטרים 6,000 מחבריו.

אילן שלגי: כמה זה באחוזים?

יולי תמיר: שישה אחוזים.

יובל רכלבסקי: בקושי ארבעה אחוזים.

יובל רכלבסקי: יש בין 120 ל-130 אלף מורים.

יוסי וסרמן: יובל רכלבסקי מחשב כנראה גם את הגמלאים.

יוסי וסרמן: 6,000 מורים הם בין חמישה לשישה אחוז מכלל המורים.

יוסי וסרמן: קיצוץ בשעות לימוד ופיטורי אלפי מורים יטיל את מערכת החינוך למצב של טלטלה חמורה ביותר, של פתיחת פערים בחברה הישראלית.

יוסי וסרמן: אנשים בעלי יכולות יפתחו להם בתי ספר פרטיים וידאגו לילדים שלהם ולאלטרנטיבה.

יוסי וסרמן: מי שיסתובב ברחובות הם אלה שהוריהם ידם אינה משגת.

איתן כבל: מר וסרמן, הכל נכון, השאלה היא מה אתם תעשו?

יוסי וסרמן: אני לא אסיים את המשפטים הקצרים שאני עומד לומר מבלי שאומר מה אנחנו מתחילים לעשות ובמה נמשיך.

יוסי וסרמן: פנינו לממונה על השכר, יובל רכלבסקי, לשרת החינוך ולשר שטרית ואמרנו שיגדילו מכסות פרישה מרצון ולא לפטר מורים.

יוסי וסרמן: אני לא אומר שאם ישנו מצב של מספר קטן של מורים שהמקצוע לא קיים וכד', לא צריך לפטר אותם, אבל אנחנו מדברים על 6,000 מורים.

יוסי וסרמן: אנחנו לא נאפשר פיטורים של אלפי מורים ולפיכך אני מודיע לחברי הכנסת שמחר הלימודים יתחילו בשעה השנייה.

יוסי וסרמן: זוהי רק יריית אזהרה ראשונית.

יוסי וסרמן: אנחנו האחרונים שנרצה לזעזע את המשק בישראל ולגרום נזק לילדי ישראל שיסתובבו ברחובות.

מוחמד ברכה: למה אתה מתנצל?

מוחמד ברכה: מפטרים 6,000 עובדים ואתה לא צריך להתנצל.

יוסי וסרמן: שני ארגוני המורים מבקשים להתריע שמחר כל הילדים מכיתה א' ועד י"ב יתחילו בשעה שנייה כאזהרה בלבד.

יוסי וסרמן: אנחנו מקווים ומתפללים שלא נצטרך להמשיך בשום הליך כזה.

יוסי וסרמן: אנחנו לא ששים לעשות זאת, אבל לא מותירים לנו ברירות.

יוסי וסרמן: אנחנו מתחילים את המאבק בהקמת פורום של נאמני חינוך – מטה משותף של ארגון ההורים הארצי, שני ארגוני המורים ומרכז השלטון המקומי.

יוסי וסרמן: מחר תהיה ישיבה משותפת של כל הוועדים הגדולים במשק וגם אנחנו נהיה עם השאר.

יוסי וסרמן: אנחנו לא נרשה לשנות הסכמי עבודה בחקיקה, אנחנו לא נרשה שינהגו בנו כמו במדינה טוטליטרית.

אילן שלגי: אם תהיה חקיקה, אתה תראה בזה מעשה טוטליטרי?

יולי תמיר: בוודאי.

יוסי שריד: בוודאי.

אילן שלגי: אני קצת מתפלא.

מוחמד ברכה: הסכמי עבודה הם הסכמי עבודה.

מוחמד ברכה: פה הממשלה מנחיתה מלמעלה על ארגוני העובדים.

אילן שלגי: חבר הכנסת ברכה, אם תהיה חקיקה, האם אתה לא סבור שחקיקה גוברת גם על הסכם?

אילן שלגי: היא אולי לא צודקת, היא אולי לא מוסרית, אבל היא חוקית.

מוחמד ברכה: יש גבול גם למה שחקיקה יכולה לעשות.

מוחמד ברכה: לשעבד ציבור עובדים ולא לתת לו את האפשרות להתגונן מפני כל מיני פעולות של הממשלה, זו טוטליטריות לשמה.

יולי תמיר: לא יעלה על הדעת שתהיה חקיקה כזאת.

אילן שלגי: בבית הזה לא נגן על שלטון החוק?

יולי תמיר: שלטון חוק ללא גבולות זה דבר מסוכן.

מוחמד ברכה: זה נקרא דורסנות הרוב כדי לשרת אלפיון קטן.

אילן שלגי: יכול להיות שזה לא מוסרי, אבל זה עדיין חוקי.

יולי תמיר: אבל זה לא דמוקרטי.

אילן שלגי: זה מאוד דמוקרטי.

יולי תמיר: דמוקרטיה שאין לה גבולות היא לא דמוקרטית, היא מתערבת.

מוחמד ברכה: הממשלה הזאת גם יכולה לקבל החלטה, בחוק, לא לתת אפשרות הצבעה לחרדים או לערבים.

מוחמד ברכה: מה אז?

אילן שלגי: ואז מישהו ילך לבג"ץ וזה יבוטל.

אילן שלגי: רבותי, אני מרשה לעצמי להגן על שלטון החוק.

יולי תמיר: ואנחנו רוצים להגן על האזרח ועל האדם הפשוט מפני הרודנות של החוק.

אילן שלגי: הכל במסגרת החוק.

יוסי שריד: אתמול נאמו נאומים מאוד מרגשים על יהדות בולגריה.

יוסי שריד: סיפרו שם על חקיקה של הפרלמנט הבולגרי.

יוסי שריד: נו, אז זה בסדר?

אילן שלגי: אל תגזים.

אילן שלגי: אתה מדבר על חקיקה פשיסטית?

יוסי שריד: גם זה סוג של פשיזם.

יוסי וסרמן: חבר הכנסת שלגי, אני רוצה לומר לך במלוא הכבוד שאני מאוד מצטער לשמוע את העמדה הזאת.

יוסי וסרמן: חקיקת חוקים שמפירים הסכמים קיבוציים זה סיומה של הדמוקרטיה, זה לשבור את כל הכלים.

יוסי וסרמן: אני אומר לך כמחנך מעל 30 שנה, אני מאוד חרד לדמוקרטיה הישראלית אם נלך בדרך הזאת.

יוסי וסרמן: לא כדאי ללכת בדרך הזאת.

יוסי וסרמן: מי שמוביל את המדינה היום צריך לחשוב טוב טוב אם כדאי לו ללכת בדרך הזאת.

יוסי וסרמן: זאת דרך שלא תצלח.

יוסי וסרמן: אנחנו לא נצליח לשמור על הבלמים, אף אחד לא יוכל לשמור על הבלמים של עצמו.

אילן שלגי: נציגת ארגון המורים, בבקשה.

ברכה מציאל: הגזירות הכלכליות על ארגון המורים כבר התחילו.

ברכה מציאל: לא ניהלו משא ומתן, אלא הודיעו לנו חד משמעית שהחודש נקבל רק 80% מהשכר שלנו.

ברכה מציאל: כלומר, מורים שהם עובדי רשויות הם סוג ב' במדינת ישראל.

ברכה מציאל: להם מותר לתת רק 80% מהשכר ולא מוכרחים לתת להם 100%.

ברכה מציאל: מבחינתנו הגזירות הכלכליות התחילו, בלי משא ומתן ולא בשום דרך אחרת.

ברכה מציאל: העניין של החקיקה זה כדי לחסל את האיגודים המקצועיים במדינת ישראל.

ברכה מציאל: אם זאת המדינה שאנחנו רוצים שתהיה לנו, אז בבקשה שהממשלה תעשה כפי שהיא חושבת לנכון לעשות.

ברכה מציאל: לנו המורים והמורות אין כבר כמעט מה להפסיד.

ברכה מציאל: אנחנו נצא לרחובות, אנחנו לא נפתח שנת לימודים, אנחנו נשבית את המערכת.

ברכה מציאל: אי אפשר לעמוד בזה יותר.

ברכה מציאל: לפני שנתיים קיצצו בחינוך העל- יסודי 11 אלף שעות, לפני שנה קיצצו 28 אלף שעות ואני לא יודעת כמה יקצצו השנה.

ברכה מציאל: הדבר הזה עוד עמום ומעורפל.

ברכה מציאל: מה שיקרה באופן מאוד ציני זה שבסוף השנה יעמדו נציגי משרד החינוך ויודיעו איך רמת הבגרות עלתה במדינת ישראל בקדנציה הזאת.

ברכה מציאל: איך הם יעשו את זה, אני לא יודעת, אבל הניסיון מוכיח שאין קשר בין לימוד לבין התוצאות.

ברכה מציאל: את התוצאות אפשר לסדר בכל מיני דרכים.

ברכה מציאל: חברת הכנסת סולודקין, זה נכון שהעולים הם הראשונים שייפגעו ומי שמוכר לך סיפורים אחרים, אומר לך דברים לא נכונים.

מרינה סולודקין: אני יודעת שאני צודקת.

ברכה מציאל: על פי ההסכמים, המורה האחרון שנכנס הוא המורה הראשון שיוצא.

ברכה מציאל: לצערנו הרב המורים העולים הם בדרך כלל בוותק נמוך.

ברכה מציאל: יכול מנחם כהן להחליט שהוא משנה את ההסכם הקיבוצי ויכולה המנכ"לית להחליט שזה לא מתאים לה, אבל עדיין יש הסכמים ועדיין לא חוקקו לנו חוקים בתחום הזה - - -

מרינה סולודקין: ובגלל זה אתם שותקים, כי אתם יודעים מי יוצא ראשון.

ברכה מציאל: אני גם מתפללת שלא יחוקקו לנו חוקים, כי זה יהיה הסוף של האיגודים המקצועיים במדינת ישראל.

2396: אם התפילה שלך תתקבל העולים ילכו ראשונים הביתה.

ברכה מציאל: אף אחד לא ילך הביתה, כי אי אפשר לנהל מערכת בצורה הזאת.

ברכה מציאל: המערכת קורסת, משרד החינוך הגיע למצב הכי נמוך שהוא יכול להגיע אליו.

יולי תמיר: תתפלאי שאחרי התוכנית הזאת הוא עוד יגיע יותר נמוך.

יונה פריטל: אני מייצגת את החינוך ההתיישבותי.

יונה פריטל: אנחנו מאוד בעד התייעלות, אבל בצד הרעיונות של התייעלות בעצם מסתתרת מאחורי זה כוונה של משרד החינוך לא לבטל את המחוזות, אלא לבטל מחוז אחד, מחוז מאוד משמעותי, שמתחנכים בו אלפי ילדים משכבות המצוקה.

אילן שלגי: את רוצה שיבטלו מחוז אחר?

יונה פריטל: לא.

יונה פריטל: אני אומרת שהתייעלות כלכלית על ידי ביטול המחוז שנקרא "מינהל לחינוך התיישבותי ועליית הנוער" היא אצטלה.

יונה פריטל: אנחנו יודעים שמדובר בסכומים קטנים ביותר שהביטול הזה יביא לאוצר המדינה ומצד שני אנחנו יודעים על פגיעה קשה ביותר שתהיה באלפי ילדים שמתחנכים בכפרי הנוער ובפנימיות ובכל הפריפריה ההתיישבותית של המדינה.

יונה פריטל: לכן אנחנו מבקשים ממך דיון מיוחד על הנושא הזה, כי אנחנו מרגישים שיש כאן איזושהי הסחת דעת, שבשל רה-הארגון הולכים לפגוע בדבר מאוד מהותי.

ד"ר חזי יוסף: היום מתחנכים בפנימיות ילדים, שכפי שאנחנו רואים את התוכנית, אלה ילדים שיגיעו לרחוב.

ד"ר חזי יוסף: גם היום יש ילדים ברחוב, שלצערי אין אפשרות לקלוט אותם בפנימיות, בגלל שאין תקציב.

ד"ר חזי יוסף: בחינוך הפנימייתי בישראל יש היום יותר ילדים, ביחס לאחוז האוכלוסיה, מכל מקום אחר בעולם.

ד"ר חזי יוסף: החינוך הזה הוא רשת הביטחון החברתית של המדינה.

אילן שלגי: מישהו אמר שסוגרים אתכם?

אילן שלגי: מה הבעיה?

ד"ר חזי יוסף: בעצם ביטול המחוז הזה פותחים פתח לפגיעה טראגית בילדים שהיום המגן היחידי שלהם הוא הפנימיות.

ד"ר חזי יוסף: מר זאב מילר, מנהל כפר הנוער "אשל הנשיא", יוכל להציג נתונים שיוכיחו שסגירת המינהל תביא לפגיעה בפנימיות.

אילן שלגי: הקריאה שלכם נשמעה, אבל לא נרד פה לפרטים.

משולם נהרי: לנושא הפנימיות – בעבר נושא הפנימיות טופל במשרד החינוך בכמה יחידות.

משולם נהרי: לפני כשנתיים-שלוש, על פי המלצה של היועץ המשפטי לממשלה לאחד את כל הנושא הפנימייתי תחת קורת גג אחת, הוחלט להעביר את הנושא הזה לחינוך ההתיישבותי.

משולם נהרי: במינהל ההתיישבותי הם עברו שינויים גדולים מבחינת הפעלה ותקציבים והכל בא על מקומו בשלום ומאז לא שמענו שום דבר על הנושא הפנימייתי, אלא רק דברים טובים.

משולם נהרי: הפנימיות היום הן קרש ההצלה היחיד שנשאר במערכת החינוך לילדים החלשים, לילדים שמצילים אותם, לילדים שבתי ספר לא מקבלים ורק כפרי הנוער מקבלים אותם באשר הם ולא בוחרים רק את הטובים כדי להעלות את אחוז ההצלחה בבגרות וכד'.

משולם נהרי: כפרי הנוער, עליית הנוער, האגודה לקידום החינוך והמפעל להכשרת ילדי ישראל שנמצאים בחינוך ההתיישבותי הם קרש ההצלה היחידי שנשאר.

משולם נהרי: אין ספק שאם יפרקו את החינוך ההתיישבותי, לפנימיות לא יהיה אבא.

משולם נהרי: אם הם ייכנסו חזרה למטה ויהיו כמו שהיו בעבר, גם חרב הקיצוצים לא תפסח עליהם והם ייפגעו.

משולם נהרי: עבדתי במשרד למעלה מעשר שנים ואני לא יודע איך אפשר לנהל משרד שכולו מינהל אחד.

משולם נהרי: זה כמעט בלתי אפשרי.

משולם נהרי: אם החינוך ההתיישבותי, שעיקרו הוא החינוך הפנימייתי, יצטרך להתפרק, גם הפנימיות יתפרקו.

משולם נהרי: אני רוצה לומר לנציגת ארגון המורים, שכשמדברים על פיטורי מורים זה משהו אחר וכשמדברים על התיכוניים זה משהו אחר.

משולם נהרי: כאן לא מדובר על פיטורי מורים בתיכון, אלא רק על המורים שהמדינה מעסיקה אותם, כלומר בעיקר בבתי ספר יסודיים.

אדי הרשקוביץ: משרד החינוך לא החליט להקטין את משכורות המורים ל-80%.

אדי הרשקוביץ: זו החלטה של החשב הכללי במדינת ישראל שנוגעת לכל משרדי הממשלה ובכלל זה משרד החינוך.

ברכה מציאל: ובמקרה זה נוגע רק למורים.

אדי הרשקוביץ: באשר לטענה לגבי הפנימיות – משרד החינוך לא מתכוון לפגוע בפנימיות.

אדי הרשקוביץ: אני לא יודע מאיפה הדברים האלה נלקחו.

יוסי שריד: אין שום משמעות להודעות משרד החינוך, כי אתה בעצמך אומר שלא אתם החלטתם, אלא משרד האוצר החליט.

יוסי שריד: אז אם משרד האוצר מחליט, אז מה המשמעות של עמדת משרד החינוך?

אילן שלגי: אני מציע לסכם את הישיבה כך: הוועדה קוראת למשרד החינוך להתייעל במנגנון, לרבות על ידי צמצום במספר המחוזות ובדרגי המינהלה והפיקוח.

אילן שלגי: מתוך ראיית טובת התלמידים, סבורה הוועדה כי ככל שיש צורך בפיטורי מורים, יש לאפשר למורים ותיקים שנשחקו, לצאת לפרישה מוקדמת ולא לפטר מורים צעירים ומוכשרים בעלי מוטיבציה, לא לפגוע במורים עולים ובמורים בפריפריה.

אילן שלגי: הוועדה דורשת ממשרד החינוך לעדכן אותה גם במהלך פגרת הכנסת באשר לתוכנית ההתייעלות.

אילן שלגי: הוועדה תעקוב אחר תהליך ההתייעלות והקיצוצים ותחזור ותידרש לנושא בקרוב.

יוסי שריד: ההצעה הזאת לא באה בחשבון.

יוסי שריד: הקריאה צריכה להיות לממשלת ישראל, זה כבר לא עניין של משרד החינוך.

יוסי שריד: יש החלטה של ממשלת ישראל מאתמול - - -

אילן שלגי: אנחנו נוסיף את ממשלת ישראל.

יוסי שריד: זה לא עניין של להוסיף.

יוסי שריד: הסיכום לא יכול להיפתח בקריאה להתייעלות במשרד החינוך.

איתן כבל: אדוני היושב ראש, אני זימנתי את הדיון לא בשביל לצאת בקריאה לחבר'ה פה ולומר להם איך לעבוד – את מי להוציא ואיזה שעות לקצץ.

איתן כבל: יזמתי את הדיון הזה, ואני שמח שגם נענית לו, מתוך כוונה להעלות על סדר היום את הפיטורים של 6,000 מורים במדינת ישראל, כאשר שרת החינוך בעצם היתה צריכה להוביל מאבק שלם סביב העניין הזה.

איתן כבל: דרך אגב, אני לא יודע מדוע היא לא הגיעה, אם בכלל היא הוזמנה.

יהודית גידלי: היא הוזמנה.

איתן כבל: שרת החינוך היתה צריכה להגיע לכאן ולהסביר.

איתן כבל: אני מעדיף שלא תצא מכאן קריאה ולא נצביע על שום דבר מאשר שאני אצביע על החלטה כמו זו שהיושב ראש מציע.

יוסי שריד: בוודאי.

יולי תמיר: גם אני מסכימה לזה.

אילן שלגי: רבותי, שמעתם את הדברים ואת הכוונה.

יוסי שריד: לא, זו לא הכוונה של הוועדה.

יוסי שריד: זו הכוונה של היושב ראש ולא הכוונה שלנו.

יוסי שריד: אנחנו נגד הצעת הסיכום שהצעת.

יוסי שריד: תביא את זה להצבעה.

יוסי שריד: אם יהיה לך רוב, תגיד שזה משקף את דעת הוועדה.

אילן שלגי: רבותי, זו ההצעה.

אילן שלגי: מי בעד?

אילן שלגי: מי נגד?

אילן שלגי: בעד – 1 נגד – 4 ההצעה לא התקבלה.

אילן שלגי: בכל מקרה, אנחנו נחזור ונידרש לנושא.

משולם נהרי: אנחנו רוצים להביא הצעה נגדית.

אילן שלגי: אני מודה לכולם, הישיבה נעולה.

אילן שלגי: - - - - - - -